b'\n_START_ARTICLE_\nRa\xc5\xa1a (op\xc4\x87ina)\n_START_SECTION_\nOp\xc4\x87inska naselja\n_START_PARAGRAPH_\nU sastavu op\xc4\x87ine je 23 naselja (stanje 2006), to su: Barbi\xc4\x87i, Brgod, Brovinje, Crni, Dimini\xc4\x87i, Drenje, Koroma\xc4\x8dno, Krapan, Kunj, Letajac, Most-Ra\xc5\xa1a, Polje, Ra\xc5\xa1a, Ravni, Skita\xc4\x8da, Stani\xc5\xa1ovi, Sveta Marina, Sveti Bartul, \xc5\xa0kvaranska, Topid, Trget, Trgetari i Vi\xc5\xa1kovi\xc4\x87i.\n_START_SECTION_\nStanovni\xc5\xa1tvo\n_START_PARAGRAPH_\nOp\xc4\x87ina Ra\xc5\xa1a ima prema popisu iz 2011. godine 3.183 stanovnika, od kojih 1.444 u naselju Ra\xc5\xa1a._NEWLINE_U stanovni\xc5\xa1tvu ima \xc4\x8detrdesetak Talijana (ispod dva posto; jo\xc5\xa1 desetak ljudi navodi kao materinji jezik talijanski), te 365 Bo\xc5\xa1njaka: ta najzna\xc4\x8dajnija nacionalna manjina sudjeluje u stanovni\xc5\xa1tvu sa 11,45 posto. 59,72 posto stanovni\xc5\xa1tva su etni\xc4\x8dki Hrvati, a 17,59 posto je umjesto nacionalne izrazilo regionalnu pripadnost.\n_START_SECTION_\nPovijest\n_START_PARAGRAPH_\nSredi\xc5\xa1nje naselje u Op\xc4\x87ini Ra\xc5\xa1a je sagra\xc4\x91eno kao izniman arhitektonski projekt studija Pulitzer iz Trsta (arhitekti Ceppi, Finali, Pulitzer, te Lah i Kosovel), te je sve\xc4\x8dano otvoren 4. studenog 1937. godine kao izraz velike brige talijanskog re\xc5\xbeima za radni\xc5\xa1tvo (rudare u obli\xc5\xbenjim rudnicima ugljena), napredak talijanske industrije i za ekonomski boljitak Istre kao svoje najisto\xc4\x8dnije pokrajine. Podizanje grada u ranije mo\xc4\x8dvarnom podru\xc4\x8dju bilo je mogu\xc4\x87e zahvaljuju\xc4\x87i isu\xc5\xa1ivanju podru\xc4\x8dja uz rijeku Ra\xc5\xa1u; projekt melioracije je po\xc4\x8deo 1928. godine._NEWLINE_Gradi\xc4\x87 sagra\xc4\x91en za dvije do tri tisu\xc4\x87e stanovnika - koji je uspje\xc5\xa1no sagra\xc4\x91en u svega 547 dana - bio je opremljen cjelokupnom infastrukturom: \xc5\xa1kolama, vrti\xc4\x87em bolnicom, po\xc5\xa1tom, kinom, sportskim sadr\xc5\xbeajima, op\xc4\x87inskom zgradom, policijskom stanicom i hotelom. U mjestu je bila sagra\xc4\x91ena i ove\xc4\x87a crkva posve\xc4\x87ena sv. Barbari, za\xc5\xa1titnici rudara. Grad je imao kanalizacijsku i vodovodnu mre\xc5\xbeu, te gradsku rasvjetu, a prometnice su bile asfaltirane._NEWLINE_Ku\xc4\x87e za radnike imaju po \xc4\x8detiri dvosobna stana, svaki s odvojenim ulazom i dijelom vrta. Arhitekti iz ureda Pulitzer su projektirali pe\xc4\x87i na ugljen koje su omogu\xc4\x87avale grijanje cjelokupnog prostora stana. Radni\xc4\x8dki dio grada je sredi\xc5\xa1njim gradskim trgom odvojen (ili spojen) od slu\xc5\xbebeni\xc4\x8dkog dijela u kojem su stanovi komforniji, a topla voda - uklju\xc4\x8divo za centralno grijanje - je dolazila iz gradske toplane, na koju su bile priklju\xc4\x8dene i sve javne zgrade._NEWLINE_Taj projekt fa\xc5\xa1isti\xc4\x8dkog re\xc5\xbeima je odmah 1937. godine dobio administrativni status op\xc4\x87ine._NEWLINE_Nakon II. svjetskog rata ve\xc4\x87ina rudara - Talijana iz raznih dijelova Italije - napustila je Ra\xc5\xa1u, te je naglo opadanje radne snage nekoliko godina nadokna\xc4\x91ivano prisilnim (makar i pla\xc4\x87enim) radom seljaka iz raznih dijelova Istre, koje su vlasti mobilizirale na "radnu obvezu" \xc4\x8dak i usred sezone poljskih radova. U narednom razdoblju se u Ra\xc5\xa1u doselilo mnogo radnika iz Bosne.\n_START_SECTION_\nGospodarstvo\n_START_PARAGRAPH_\nU Ra\xc5\xa1i se do 1966. godine odvijala intenzivna rudarska djelatnost. Stalna eksploatacija ugljena u obli\xc5\xbenjem Krapnu zapo\xc4\x8dela je 1785. godine. Godine 1942. u tada\xc5\xa1njim Istarskim ugljenokopima dosegnuta je najve\xc4\x87a proizvodnja ugljena od 1,158.000 tona. U to vrijeme je u rudnicima radilo do 10 tisu\xc4\x87a radnika._NEWLINE_Dana\xc5\xa1nji najznatniji gospodarski objekt je tvornica cementa u mjestu Koroma\xc4\x8dno. Dolina Ra\xc5\xa1e i dalje pru\xc5\xbea iznimno dobre uvjete za poljoprivredu, a op\xc4\x87ina ima \xc5\xa1iroki izlaz na more, koji omogu\xc4\x87ava bavljenje ribarstvom. Turisti\xc4\x8dki sektor \xc4\x8dine dva autokampa kapaciteta za nekoliko stotina turista, te preko dvije stotine privatnih iznajmljiva\xc4\x8da soba i apartmana, kao i znatan broj drugih manjih ugostiteljskih objekata.\n_START_SECTION_\nSpomenici i znamenitosti\n_START_PARAGRAPH_\nNa trgu Gustava Pulitzera u Ra\xc5\xa1i nalazi se crkva sv. Barbare. G. Pulizter je projektirao vrlo elegantnu crkvu minimalisti\xc4\x8dkih linija, sagra\xc4\x91enu u obliku prevrnutih rudarskih kolica, sa zvonikom koji asocira na rudarsku svjetiljku. Trg je upotpunjen fontanom._NEWLINE_Rudni\xc4\x8dka postrojenja u Ra\xc5\xa1i su sa\xc4\x8duvana, makar su zatvorena jo\xc5\xa1 od 1966. godine._NEWLINE_U Bobrinama kod Skita\xc4\x8de nalazi se skupina od 4 tumula (suhozidnog obitavali\xc5\xa1ta) iz bron\xc4\x8danog doba, smje\xc5\xa1tena je na istoimenoj uzvisini. Ve\xc4\x87i tumul visine je oko 3 m i promjera oko 20 m, dok su 3 manja tumula visine oko 1 m i promjera oko 4 m. _NEWLINE_U ruralnim naseljima op\xc4\x87ine Ra\xc5\xa1a ima vi\xc5\xa1e baroknih crkava, a uz selo Brovinje nalazi se goti\xc4\x8dka crkvica posve\xc4\x87ena Glavosjeku sv. Ivana Krstitelja; crkvica je sazidana od tesanog kamena u 14. stolje\xc4\x87u, a unutra\xc5\xa1njost je oslikana freskama iz 15. stolje\xc4\x87a. Iz tog je razdoblja i crkvica u \xc5\xa1umarcima Prodola kod sela Skita\xc4\x8da._NEWLINE_Vrlo razvedena obala uklju\xc4\x8duje estuarij rijeke Ra\xc5\xa1e, te kamenite rtove i \xc5\xa1ljun\xc4\x8dane pla\xc5\xbee; koje su u znatnom broju lako dostupne turistima - kako onima koji dolaze automobilom, tako i jahta\xc5\xa1ima.'